જ્યારે આપણે કોઈ દૂરની વસ્તુને જોવા માટે આંખો ઝીણી કરીએ છીએ એ સમયે આંખની આસપાસ જે ઝીણી-ઝીણી લાઇનો આવે છે એ આપણી આંખના બહારના ખૂણામાં ઉદ્ભવતી કરચલીઓ છે. આ કરચલીઓને ક્રોઝ ફીટ રિન્કલ્સ કહેવામાં આવે છે. ક્રોઝ ફીટ રિન્કલ્સ એટલે કાગડાના પગ જેવી કરચલીઓ. એ સિવાય આને લાફ્ટર-લાઇન પણ કહેવામાં આવે છે. આ કરચલીઓ ઉંમર વધવાની સાથે વધારે ડાર્ક થતી જાય છે. ક્યારેક એ ચીકબોન્સ સુધી પણ આવે છે. આ કરચલીઓ ૩૦ વર્ષથી ઉપરના એજ-ગ્રુપમાં જોવા મળે છે. એ સિવાય સ્મોકર્સમાં રિન્કલ્સ વધારે જોવા મળે છે. ક્રોઝ ફીટ રિન્કલ્સ મહિલા અને પુરુષ બન્નેમાં આવી શકે છે.